SL Uradni list Evropske unije C 244/7

IZVEDBENI SKLEP KOMISIJE

z dne 24. julija 2014

o določitvi delovnega programa Komisije za leto 2015 glede finančnega prispevka k referenčnim laboratorijem Evropske unije

2014/C 244/06

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Evropskega parlamenta in Sveta (ES) št. 882/2004 z dne 29. aprila 2004 o izvajanju uradnega nadzora, da se zagotovi preverjanje skladnosti z zakonodajo o krmi in živilih ter s pravili o zdravstvenem varstvu živali in zaščiti živali (1) ter zlasti člena 32(7) Uredbe,

ob upoštevanju Uredbe (EU) št. 652/2014 Evropskega parlamenta in Sveta z dne 15. maja 2014 o določbah za upravljanje odhodkov v zvezi s prehransko verigo, zdravjem in dobrobitjo živali ter v zvezi z zdravjem rastlin in rastlinskim razmnoževalnim materialom, spremembi direktiv Sveta 98/56/ES, 2000/29/ES in 2008/90/ES, uredb (ES) št. 178/2002, (ES) št. 882/2004 in (ES) št. 396/2005 Evropskega parlamenta in Sveta, Direktive 2009/128/ES Evropskega parlamenta in Sveta in Uredbe (ES) št. 1107/2009 Evropskega parlamenta in Sveta ter razveljavitvi sklepov Sveta 66/399/EGS, 76/894/EGS in 2009/470/ES (2) ter zlasti člena 30 Uredbe,

ob upoštevanju Uredbe (EU, Euratom) št. 966/2012 Evropskega parlamenta in Sveta z dne 25. oktobra 2012 o finančnih pravilih, ki se uporabljajo za splošni proračun Unije, in zlasti člena 84(2) Uredbe,

ob upoštevanju naslednjega:

(1) Člen 32 Uredbe (ES) št. 882/2004 določa naloge in odgovornosti referenčnih laboratorijev Evropske unije (EU).

(2) Za zagotovitev izvajanja dejavnosti, ki jih opravljajo referenčni laboratoriji EU, je treba sprejeti sklep o financiranju in delovni program za leto 2015. Člen 94 Delegirane uredbe Komisije (EU) št. 1268/2012 (3) določa podrobna pravila o sklepih o financiranju.

(3) Primerno je dovoliti, da se organom, opredeljenim v delovnem programu, za razloge iz delovnega programa dodelijo nepovratna sredstva brez razpisa za zbiranje predlogov.

(4) Referenčni laboratoriji EU morajo predložiti svoje delovne programe za leto 2015. Navedeni delovni programi bi morali biti v skladu s cilji in prednostnimi nalogami trenutnega delovnega programa Komisije. Komisija odobri dodelitev nepovratnih sredstev navedenim programom.

(5) O višini letne finančne pomoči Unije za dejavnosti referenčnih laboratorijev EU se odloča vsako leto posebej. Zaradi pomena dejavnosti referenčnih laboratorijev EU za interese Unije bi bilo treba navedene dejavnosti sofinancirati v višini 100 % upravičenih stroškov iz člena 30 Uredbe (EU) št. 652/2014 in v mejah zneskov iz tega sklepa. Drugi stroški, ki niso upravičeni, vendar so potrebni za opravljanje nalog, ne bodo sofinancirali.

(6) V Prilogi VII k Uredbi (ES) št. 882/2004 je navedenih šest referenčnih laboratorijev EU v okviru Skupnega raziskovalnega središča, ki je generalni direktorat Komisije. Pravila, ki urejajo finančno pomoč Unije za Skupno raziskovalno središče, so določena v letnem upravnem dogovoru, ta delovni program pa se ne bi smel uporabljati za navedenih šest referenčnih laboratorijev EU.

(7) Ukrepi iz tega sklepa so v skladu z mnenjem Stalnega odbora za prehranjevalno verigo in zdravje živali –

SPREJELA NASLEDNJI SKLEP:

Člen 1

Delovni program

Sprejme se letni delovni program za izvajanje programov evropskih referenčnih laboratorijev za leto 2015, ki jih sofinancira Unija in so določeni v Prilogi.

Letni delovni program je sklep o financiranju v smislu člena 84 finančne uredbe za ukrepe, ki se financirajo iz odobrenih proračunskih sredstev za leto 2015.

Člen 2

Prispevek Unije

Najvišji prispevek za izvajanje programa v letu 2015 znaša 15 500 000 EUR in se financira iz naslednje vrstice splošnega proračuna Evropske unije za leto 2015:

proračunska vrstica 17.0403.

Izvajanje tega sklepa je odvisno od razpoložljivosti odobrenih proračunskih sredstev, določenih v predlogu proračuna za leto 2015, potem ko proračunski organ sprejme proračun za leto 2015, ali določenih v začasnih dvanajstinah.

Člen 3

Nepovratna sredstva

Nepovratna sredstva se lahko organom iz Priloge v skladu s pogoji iz Priloge dodelijo brez razpisa za zbiranje predlogov.

V Bruslju, 24. julija 2014 Za Komisijo Tonio BORG Član Komisije

(1) UL L 165, 30.4.2004, str. 1.

(2) UL L 189, 27.6.2014, str. 1.

(3) Delegirana uredba Komisije (EU) št. 1268/2012 z dne 29. oktobra 2012 o pravilih uporabe Uredbe (EU, Euratom) št. 966/2012 Evropskega parlamenta in Sveta o finančnih pravilih, ki se uporabljajo za splošni proračun Unije (UL L 362, 31.12.2012, str. 1).